2.12.2022
SL
Uradni list Evropske unije
L 311/173
(36)
Kot je navedeno v uvodni izjavi 30, problem, ki so ga v tem primeru opredelili francoski organi, vključuje nujno potrebo po zmanjšanju emisij toplogrednih plinov.
Komisija bo pri oceni, ali ukrep ni bolj omejevalen, kot je potrebno za odpravo zadevnega problema, proučila, ali je z ukrepom mogoče doseči cilj, tj. prispevati k zmanjšanju emisij toplogrednih plinov, in ne presega tistega, kar je potrebno za dosego tega cilja, pri čemer bo upoštevala, ali drugi načini prevoza zagotavljajo ustrezne ravni storitev za zagotovitev potrebne povezljivosti.
(37)
V tem okviru je treba negativne učinke vseh omejitev prometnih pravic na evropske državljane in državljanke ter povezljivost izravnati z razpoložljivostjo cenovno dostopnih, priročnih in bolj trajnostnih alternativnih načinov prevoza.
(38)
Komisija najprej opozarja, da se razvijajo različna zakonodajna in nezakonodajna orodja za pomoč in nadaljnjo spodbudo sektorju zračnega prometa, da znatno zmanjša svoje emisije CO2 in postane bolj trajnosten.
V okviru svežnja „Pripravljeni na 55“ je predstavila predlog za revizijo sistema EU za trgovanje z emisijami (ETS) (14), da bi okrepili signal cene ogljika, predlog za revizijo direktive o obdavčitvi energije (15), ki odpravlja obvezno izvzetje za reaktivna goriva, in nov zakonodajni predlog, tj. pobudo ReFuelEU za letalstvo (16).
Cilj te pobude je razogljičenje letalskega sektorja z obveznim uvajanjem trajnostnih letalskih goriv ob hkratnem zagotavljanju dobro delujočega letalskega trga.
Tudi predloga Komisije za posodobitev zakonodaje o enotnem evropskem nebu in pravil o upravljanju zračnega prometa (17) imata velik potencial za posodobitev in zagotavljanje trajnostnosti, kar bo pomagalo zmanjšati čezmerno porabo goriva in emisije CO2 zaradi neučinkovitosti letalskega prometa in razdrobljenosti zračnega prostora.
O teh zakonodajnih predlogih trenutno razpravljata sozakonodajalca in se še ne uporabljajo.
Ko bodo sprejeti, bi morali učinkovito prispevati k razogljičenju sektorja zračnega prevoza v takšnem obsegu, da zadevni ukrep ne bi bil več potreben.
(39)
Komisija ne glede na to ugotavlja, da se je Francija odločila začasno omejiti uveljavljanje prometnih pravic za notranje storitve rednega javnega potniškega zračnega prevoza, za katere je na voljo več neposrednih dnevnih železniških povezav, krajših od dveh ur in pol, ki so dovolj pogoste in imajo primeren časovni razpored, da bi tako prispevala k zmanjšanju emisij toplogrednih plinov v sektorju zračnega prevoza.
(40)
Komisija v zvezi s tem, ali drugi načini prevoza zagotavljajo ustrezne ravni storitev, ugotavlja, da člen 1 končnega osnutka odloka določa podrobnejši sklop ustreznih in objektivnih zahtev, ki upoštevajo kakovost povezave tako za potnike, ki potujejo od točke do točke, kot tudi za potnike na povezovalnih letih.
Poleg tega so se francoski pristojni organi zavezali, da bodo pred vsako letalsko sezono predhodno ocenili, ali železniška povezava ponuja ustrezno raven storitev na določeni progi (kot je opredeljena v členu 1 končnega osnutka odloka), in nato ustrezno obvestili potencialno zainteresirane prevoznike o tem, na katerih progah lahko še naprej opravljajo prevoze.
To pomeni tudi, da bi se lahko proga, ki je bila prepovedana, ponovno uporabljala, če bi se kakovost železniških storitev spremenila tako, da ne bi več izpolnjevala pogojev ustrezne ravni storitev, s čimer bi se spodbudilo zagotavljanje kakovostnih železniških storitev, ki ponujajo ustrezne ravni storitev.
Komisija meni, da bi tak dinamičen pristop, ki upošteva prihodnji razvoj železniških storitev, spodbujal multimodalnost v skladu s cilji strategije o mobilnosti in koristil povezljivosti.
(41)
Kar zadeva okoljsko korist ukrepa francoski organi navajajo, da „zaradi ukinitve treh povezav Orly-Bordeaux, OrlyLyon in Orly-Nantes, ki je že udejanjena (18), so se skupne emisije CO2 iz naslova letalskega prevoza zmanjšale za 55 000 ton.“ (19).
(14) (15) (16) (17) (18)
COM(2021) 552 final z dne 14. julija 2021.
COM(2021) 563 final z dne 14. julija 2021.
COM(2021) 561 final z dne 14. julija 2021.
COM(2020) 577 final in COM(2020) 579 final z dne 22. septembra 2020.
Komisija ugotavlja, da se je družba Air France že leta 2020 odločila, da bo prenehala opravljati svoje dejavnosti na teh treh progah, zlasti v okviru posojila in državnega poroštva za posojila, ki ju je odobrila Francija.
Prepoved storitev na teh progah torej ne bo privedla do dejanskega zmanjšanja emisij.
Kljub temu pa se lahko ustvarijo neopredeljive okoljske koristi, saj bodo proge zaprte tudi za letalske prevoznike, ki bi bili morda zainteresirani za opravljanje letov na teh progah.
(19) Ocene DGAC temeljijo na prometu iz leta 2019.